Rhoi Clust i’r Lleisiau Egwan: Tystiolaeth y Beibl Hebraeg

Ar ôl canolbwyntio hyd yma ar dystiolaeth tair pennod (Gen. 1-3), gorchwyl tra uchelgeisiol yw troi yn awr i ystyried tystiolaeth gweddill y Beibl Hebraeg. Ac o’r cychwyn cyntaf, mae’n rhaid cydnabod bod y testunau Hebraeg hyn yn rhai amrywiol o ran eu ffurf a’u cynnwys. Yn ogystal â’r ffaith fod y Beibl Hebraeg yn cynnwys nifer helaeth o ffurfiau llenyddol (rhyddiaith a barddoniaeth, cyfreithiau a diarhebion, proffwydoliaethau a salmau), rhaid cadw mewn cof nad yw’r testunau beiblaidd hyn yn cynnig darlun cwbl unffurf o fywyd gwragedd yn Israel. Yn hytrach ceir portreadau a berthynai i amrywiol gyfnodau hanesyddol a chylchoedd cymdeithasol, gan gynnwys delweddau o wraig amaethwr nomadaidd, mam tirfeddiannwr yn Jerwsalem, gwraig estron, merch offeiriad, mam-frenhines, gweddw ddi-blant, putain, a gordderch. Yn ogystal â hyn, croniclir y portreadau mewn testunau sy’n rhychwantu cyfnod o dros fil o flynyddoedd, ac yn ddios mae amcanion y llenor Hebreig o’r ail ganrif ar ddeg CC yn bur wahanol i amcanion yr awdur hwnnw a berthyn i’r drydedd ganrif CC. Rhaid ymatal, felly, rhag cyffredinoli wrth drafod tystiolaeth yr Hen Destament.
Cymeriadau gwrywaidd sy’n llywio’r naratif fel rheol, a’u profiadau hwy sy’n pennu fframwaith yr hanesion.  Mae’n drawiadol, er enghraifft, y gellir rhestru 1,315 o enwau priod gwrywaidd yn yr Hen Destament, ond dim ond 111 o enwau benywaidd.
 Ar un olwg, mae ystadegau o’r fath yn gamarweiniol, oherwydd cyfeirir at ddegau ar ddegau o gymeriadau benywaidd o fewn cloriau’r Hen Destament. Ond cymeriadau dienw yw’r mwyafrif ohonynt, a dim ond yng nghyswllt eu perthynas â’u tad neu eu gwyr y cyfeirir atynt. Ni cheir unrhyw wybodaeth am enwau cymeriadau megis merched Lot, merch Jefftha, nac ychwaith gwraig Manoa, ac y mae anwybyddu enwau’r gwragedd hyn yn ymylu ar wadu eu hunaniaeth. Hyd yn oed pan fo gwragedd yn cael eu henwi, atodiadau neu is-gymeriadau ydynt o fewn y stori. Yn sicr, mae cymeriadau fel Sara, Rebeca a Rachel yn dod i flaen y llwyfan yn achlysurol yn Llyfr Genesis, ond ei ddatguddio ei hun i Moses fel ‘Duw Abraham, Duw Isaac a Duw Jacob’ (Exod. 3:6) a wna Yahweh, gan gadarnhau mai hanesion y patriarchiaid - nid y matriarchiaid - yw Genesis 12-50.
 

Meddylfryd gwryw-ganolog a phatriarchaidd a adlewyrchir yn nhestunau’r Hen Destament; cymerir yn ganiataol mai’r aelwyd yw priod le pob gwraig a merch. O achos y pwyslais amlwg ar faterion cyhoeddus megis bywyd y llwyth, y cwlt a’r frenhiniaeth, fe ganolbwyntia’r Hen Destament ar ddigwyddiadau ‘gwrywaidd’ eu naws. Pa ryfedd, felly, i’r awduron beiblaidd ystyried gwendid corfforol fel nodwedd cwbl fenywaidd (cymh. Jer. 51:30: ‘pallodd eu nerth, aethant yn wrageddos’),
 tra mai cywilydd eithaf pob dyn oedd cael ei ladd gan wraig.
 Wrth gwrs, mae’n rhaid cofio mai awduron gwrywaidd fu’n gyfrifol am gyfansoddi testunau’r Hen Destament, er i rai esbonwyr diweddar awgrymu mai gwragedd a gyfansoddodd Cân Debora (Barnwyr 5), Cân Miriam (Exod. 15) a Chaniad Solomon. Sut, felly, y dylid trafod tystiolaeth y Beibl Hebraeg? Os yw’r mwyafrif o’r testunau hyn yn batriarchaidd o ran eu naws a’u neges, ym mha fodd y gellir defnyddio’r testunau hyn heddiw? 
Unwaith yn rhagor, fel yn achos Genesis 1-3, gwelwyd cynnydd sylweddol mewn astudiaethau ffeministaidd ar destunau’r Hen Destament yn ystod yr ugain mlynedd diwethaf, ac nid oes amheuaeth nad yw’r diwinyddion hyn wedi gwneud cyfraniad pwysig i’n dealltwriaeth o statws a swyddogaeth gwragedd o fewn cloriau’r Hen Destament. Ymhlith yr astudiaethau amlycaf gellir nodi’r gweithiau hynny sy’n cynnig dadansoddiad o fywyd y wraig gyffredin yng nghyfnod yr Hen Destament,
 esboniadau ac ysgrifau ar lyfrau penodol,
 ac astudiaethau sy’n defnyddio beirniadaethau cyfoes (llenyddol, cymdeithasegol a diwylliannol) i drafod y portreadau beiblaidd o gymeriadau benywaidd unigol.
 

Ym mha fodd y mae’r astudiaethau cyfoes hyn wedi gwneud cyfraniad arbennig i’n dealltwriaeth o’r portreadau beiblaidd o ferched? Gellir nodi’r ystyriaethau canlynol. Yn gyntaf, mae’r astudiaethau hyn yn cynnig dadansoddiad newydd o ddiwylliant Israel yng nghyfnod yr Hen Destament, ac yn gwneud hynny ar sail dogfennau llenyddol/crefyddol a darganfyddiadau archaeolegol diweddar. Yn ail, llwyddir i ailddarganfod ac adfer y traddodiadau beiblaidd hynny ynghylch gwragedd sydd wedi cael eu hanwybyddu ar hyd y cenedlaethau.
 Ac yn drydydd, mae astudiaethau diweddar yn cynnig dadansoddiad ffres o’r portread o gymeriadau benywaidd amlwg yr Hen Destament, gan dynnu sylw yn aml at ogwydd gwrywaidd y portreadau. Golyga hyn fod astudiaethau cyfoes yn peri inni ofyn cwestiynau newydd ynghylch y dystiolaeth. Beth, er enghraifft, yw’r delweddau mwyaf cofiadwy o wragedd? A yw’r ffaith fod yr awduron yn anadlu awyr patriarchaidd yn golygu eu bod yn cynnig portreadau stereotypaidd o ferched yr Hen Destament? Onid yw pob gwraig feiblaidd yn perthyn i un o ddau ddosbarth - gweiniaid sy’n ddarostyngedig i’w gwyr a’u tadau neu lancesi maleisus sy’n hudo dynion i’w crafangau? A yw’r gwragedd cig a gwaed bellach wedi mynd yn angof? Ynteu a yw’n bosibl ailddarganfod y lleisiau egwan - y lleisiau real - wrth ddarllen y testunau hyn o’r newydd?

Amcan yr astudiaeth hon, gan hynny, yw ceisio ystyried rhai o’r pynciau hyn. Tynnir sylw, yn y lle cyntaf, at y modd y mae’r Hen Destament yn darparu gwybodaeth ynghylch gwragedd a’u bywyd beunyddiol. I’r perwyl hwn, canolbwyntir ar dair agwedd ar fywyd, sef bywyd y ferch yng nghyd-destun y teulu a’r cartref (§1 ‘Y Wraig’), ei statws fel mam (§2 ‘Y Fam’) a’i swyddogaeth o fewn cyd-destun crefyddol (§3 ‘Gwragedd, y Cyfamod a’r Cwlt’). Yn ogystal â hyn, trafodir y portreadau beiblaidd o wragedd sy’n meddu swyddogaeth broffwydol neu frenhinol o fewn yr HD (§4 ‘Y Broffwydes a’r Frenhines’). Ond ar ôl ystyried y modd y gellir adfer ‘ffeithiau pendant’ ynghylch bywyd a statws gwragedd yn ystod yr amrywiol gyfnodau beiblaidd, troir wedyn i ystyried y portreadau mwy llenyddol eu naws o wragedd unigol ac adnabyddus, sef y gwragedd hynny a dry’n gymeriadau ar gynfas. Canolbwyntir ar ddarluniau erchyll yr HD o wragedd yn cael eu camdrin gan ddynion (§5 ‘Gwrthrychau Tosturi’), ac yna’r portreadau o wragedd nodedig sy’n gweithredu fel offerynnau achubol yn hanes Israel (§6 ‘Cipio’r Awennau am Ennyd’). Ar ôl bwrw golwg ar y ‘cymeriadau ar gynfas’ - boed mewn testunau hanesyddol, cyfreithiol neu broffwydol - fe welir bod rhai themâu yn ailgodi dro ar ôl tro. Nid oes amheuaeth nad bwriad yr awduron yw adrodd hanes unigolion penodol a thynnu sylw at eu swyddogaeth o fewn fframwaith ‘gwrywaidd’ y naratif, ond ni ellir anwybyddu’r ffaith eu bod yn cynrychioli math arbennig o gymeriad neu ddelwedd fenywaidd.

1. Y Wraig
Canolbwynt bywyd yr Israeliaid cynnar oedd y teulu neu’r llwyth. Yr oedd strwythur pob llwyth, yn ddieithriad, yn dilyn llinach y tad (‘patrilineal’), ffenomen a adlewyrchir yn bennaf yn hanesion y patriarchiaid (Genesis 12-50). Aelodau gwrywaidd y teulu, gan hynny, oedd yn rheoli trefniant a bywyd o fewn y llwyth, ac, er cyn bwysiced oedd gwragedd yn rhinwedd eu swyddogaethau fel gwragedd a mamau, eu hunig wir gynefin oedd y cartref. 

O achos strwythur batriarchaidd y llwyth, tynged y ferch - o’i chrud i’w bedd - oedd bod o dan reolaeth gwrywaidd. Tra bod pob merch o dan awdurdod ei thad yn ystod ei blynyddoedd cynnar, trosglwyddwyd yr awdurdod hwnnw i’r gwr ar achlysur ei phriodas. Yn ddiamau, yr oedd disgwyl i bob merch ifanc briodi, oherwydd dim ond gwarth a ddeuai i ran y wraig oedd yn aros yn ddibriod (Es. 4:1; Diar. 30:23). Ar achlysur ei phriodas, byddai’r ferch yn gadael ei theulu er mwyn byw gyda theulu ei gwr. Yr oedd yn gwbl anochel, felly, fod pob merch ifanc yn cael ei pharatoi yn fuan iawn ar gyfer y dydd hwnnw pan fyddai’n rhaid iddi hi adael y teulu (cymh. Salm 45:10: ‘Gwrando di ferch, rho sylw a gogwydda dy glust: anghofia dy bobl dy hun a thy dy dad’). Yng nghartref y briodferch y cynhaliwyd y wledd briodas (Gen. 29:21-28; Barnwyr 14:10-20), ac fel dreuliai’r pâr priodas beth amser yno cyn ymsefydlu gyda theulu’r priodfab; dyma sy’n esbonio’r sylw yn Gen. 2:24 ynghylch ‘dyn yn gadael ei dad a’i fam, ac yn glynu wrth ei wraig, a byddant yn un cnawd’.
 
Er yr ymddengys fod unwreiciaeth yn fwy cyffredin nag amlwreiciaeth (cymh. Deut. 21:15ff.), ceir cyfeiriadau niferus at fwy nag un gwraig yn hanesion y patriarchiaid (Gen. 12-50) ac yn y naratif am Gideon (Barn. 8:30). Yr oedd hyd yn oed yn bosibl priodi dwy chwaer, fel sy’n digwydd yn achos Jacob pan fo’n priodi Lea a Rachel. Yn yr hanesyn hwn, ceir cipolwg yn ogystal ar arferion priodas pan fo’r ddwy chwaer yn gwneud y datganiad canlynol ynghylch eu tad: ‘Oherwydd y mae wedi’n gwerthu, ac wedi gwario’r arian’ (Gen. 3:15). Cyfeirio a wna’r ddwy at y ffaith ei bod hi’n arferiad i deulu’r priodfab roi anrheg i dad y briodferch ar achlysur y briodas. Cyfeirir deirgwaith at yr arferiad hwn gyda chymorth y term môhar, term a gyfieithir gan y BCN fel ‘gwaddol’ (Gen. 34:12; Exod. 22:17) neu ‘rodd briodas’ (I Sam. 18:25). Gellid talu ‘gwaddol’ hefyd i frawd y briodferch, sy’n esbonio paham mae Abraham yn derbyn rhoddion gan Pharo ar ôl iddo roi ei ‘chwaer’ Sara yn wraig iddo (Gen. 12:16).

Ond beth yw union ergyd y cyfeiriadau hyn at ddyn yn talu ‘gwaddol’ am wraig? Onid yw hyn, a’r ffaith ei bod hi bellach ‘o dan awdurdod gwr’, yn gyfystyr â dweud bod y ferch yn rhan o’i eiddo? Mae rhai esbonwyr yn tynnu sylw at y defnydd beiblaidd o’r gair ba’al (‘meistr’) i ddisgrifio’r gwr, term a ddefnyddir i ddynodi perchennog ty (Exod. 22:8) neu anifail (Exod. 21:28). Ond ni olyga hyn mai fel eiddo yn unig yr ystyriwyd gwraig, oherwydd defnyddir y gair ’ish hefyd i ddisgrifio ‘gwr’.
 Gellir prynu a gwerthu eiddo, ond ni cheir unrhyw gyfeiriad at brynu a gwerthu gwraig yn yr Hen Destament.

Un o’r delweddau mwyaf cyfarwydd o’r ferch yn yr Hen Destament yw’r un ohoni ar yr aelwyd, ac yr oedd amryw o’i dyletswyddau yn gysylltiedig â’r cartref - pobi bara, tynnu dwr, casglu tanwydd, paratoi cigoedd a llysiau. Dyma’r ddelfryd yn ôl Salm 128:3: ‘Bydd dy wraig yng nghanol dy dy fel gwinwydden ffrwythlon, a’th blant o amgylch dy fwrdd fel blagur olewydden’. Ond o achos y pwyslais amlwg ar amaethu, yr oedd disgwyl i’r wraig hefyd lafurio ar y tir (fel y gwelwyd eisoes wrth drafod Gen. 3:16); yr oedd ei dyletswyddau’n cynnwys glanhau a medi yd, gofalu am y praidd, godro a pharatoi gwlân. Ceir rhestr fanwl o weithgarwch a doniau’r ‘wraig fedrus’ yn Diar. 30:10-31, er yr ymddengys mai disgrifiad sydd yma o wraig a berthynai i deulu brenhinol, am fod ei gwaith yn cynnwys prynu tir, gosod gwinllan â’r elw ac arolygu gwaith y gweision. Mae’r wraig hon yn cael ei chanmol am ei dycnwch, ei horiau hir o lafur, ei chyfrifoldebau elusennol a’i geiriau doeth. Mewn datganiad tra adnabyddus, dywed yr awdur hwn fod gwraig o’r fath ‘yn fwy gwerthfawr na gemau’ (31:10). Gall yr un awdur, fodd bynnag, fod yn llym ei feirniadaeth o ferched: ‘diferion parhaus ar ddiwrnod glawog, tebyg i hynny yw gwraig yn cecru’ (27:15). Byddai’n well ganddo fyw mewn congl ar ben ty (21:9) neu mewn anialwch (21:19) na rhannu cartref â gwraig o’r fath.

Gellir canfod llawer o wybodaeth am statws a swyddogaeth merched Israel trwy gyfrwng y cyfreithiau neu’r deddfau a groniclir yn yr Hen Destament, yn enwedig y cyfreithiau sy’n delio â phriodas, ysgariad ac etifeddiaeth. Dylid ymatal, fodd bynnag, rhag dehongli’r deddfau hyn fel darlun cywir o fywyd yn Israel, oherwydd ceir tuedd i ddisgrifio’r ddelfryd y dylai pob unigolyn ymgyrraedd tuag ati. Prin iawn mewn gwirionedd yw’r cyfeiriadau uniongyrchol at wragedd, oherwydd aelodau gwrywaidd y genedl a gyferchir gan y Gyfraith, a chymerir yn ganiatol fod eu gwragedd ymhlyg yn y gorchmynion (Exod. 20:3-17; Deut. 16:4). Meddylier, er enghraifft, am y gorchymyn ynghylch gweithio ar y Saboth: ‘Chwe diwrnod yr wyt i weithio a gwneud dy holl waith, ond y mae’r seithfed dydd yn Saboth yr Arglwydd dy Dduw; na wna ddim gwaith y dydd hwnnw’ (Exod. 20:9-10). Ffurfiau’r ail berson unigol (‘ti’) a ddefnyddir yn y gorchymyn hwn, ond mae’r iaith Hebraeg hefyd yn meddu ffurfiau gorchmynnol gwrywaidd a benywaidd, a’r ffurf gwrywaidd a ddefnyddir yma (fel ymhob achos cyffelyb). Er y gellid dadlau fod y gorchymyn hwn yn apelio at y gwr a’i wraig, o fewn ychydig adnodau dywedir drachefn: ‘na chwennych dy dy gymydog, na’i wraig’ (adnod 17); awgryma hyn mai’r gwr, sef pennaeth y teulu, sy’n cael ei gyfarch yn y Deg Gorchmyn, a’i fod yn meddu cyfrifoldeb dros ei wraig, ei blant a’i anifeiliaid. Serch hynny, ceir rhai arwyddion o gyfartaledd o fewn y Gyfraith Iddewig, oherwydd gwaherddir gwyr a gwragedd rhag addoli eilunod (Deut. 17:2-5; 29:18), a gallant oll fwyta o gynnyrch degymu ac offrymu (Deut. 12:17-18). Yn ogystal â hyn, gelwir ar bawb - yn wyr a gwragedd, plant ac estroniaid - i ddod ynghyd i glywed y Gyfraith a bod yn ufudd iddo (Deut. 31:12).  Ond ar ôl dweud hynny, yr unig wragedd a feddai hawliau a statws annibynnol yng ngolwg y Gyfraith Iddewig oedd gweddwon, gwragedd wedi’u hysgaru (Num. 30:9) a phuteiniaid (Jos. 6:22). 

O achos y pwyslais cyson ar faterion cyhoeddus yn y Gyfraith Iddewig, nid yw deddfau’r Hen Destament yn cynnig darlun cyflawn o fywyd y teulu. Mae’r Gyfraith, fodd bynnag, yn ymddiddori’n fawr mewn rhai materion sy’n delio’n uniongyrchol â statws a hawliau merched, yn enwedig y deddfau ynghylch priodas, godineb, ysgariad ac etifeddiaeth. Ceir cipolwg ar ddiffyg statws gyfreithiol y ferch mewn rhai deddfau ynghylch priodas, oherwydd fe ddatgan y Torah bod disgwyl i’r sawl sy’n treisio gwyryf ei phriodi a rhoi rhodd priodas i’w thad. Unig ‘gosb’ y dyn yw na all ysgaru’r ferch (Exod. 22:15-16; Deut. 22:28-29), ond ei thynged hi yw priodi’r sawl a’i threisiodd. Rhan o drasiedi’r ddeddf hon yw ei bod hi’n ymddangos mewn adran gyfreithiol sy’n trafod cwestiwn difrod i eiddo.

Cyfeirir yn gyson hefyd at wragedd mewn deddfau cyfreithiol ar odineb. Ystyriwyd godineb fel y drosedd eithaf, ac er mai ysgariad oedd y gosb arferol yn ôl rhai traddodiadau cynnar (e.e. Hos. 2:4; Jer. 3:8), y farn gyffredinol mewn traddodiadau cyfreithiol oedd y dylai’r pâr euog gael eu dedfrydu i farwolaeth (Lef. 18:20; 20:10; Deut. 22:22). Serch hynny, fe ymddengys unwaith yn rhagor fod y datganiadau cyfreithiol yn gosod mwy o bwyslais ar anrhydedd gwr y wraig euog nag ar y drosedd o gynnal perthynas y tu allan i briodas.
 Fe gymerir yn ganiataol, er enghraifft, mai eiddo’r gwr yw’r wraig yn y gorchymyn canlynol: ‘Na chwennych dy dy gymydog, na’i wraig...’ (Exod. 20:17). Ceir un o’r disgrifiadau mwyaf dadlennol ynghylch agwedd yr Israeliaid at wragedd yn Numeri 5:11-31, oherwydd canolbwynt y naratif yw achos y wraig honno sy’n cael ei hamau gan ei gwr o gyfeiliorni ac a osodir ar brawf ‘boed hi wedi ei halogi ei hun neu beidio’ (adnod 14). Mewn geiriau eraill, ystyriwyd gwraig o’r fath yn euog hyd nes y gellid profi ei bod hi’n ddieuog. Dywedir mai’r drefn oedd i offeiriad gymryd dwr cysegredig a’i gymysgu â llwch, ysgrifennu melltithion mewn llyfr a’u golchi ymaith i’r dwr chwerw; gorfodwyd y wraig i dyngu llw yn gyhoeddus ac yfed y dwr, ac os oedd hi’n euog o gyfeiliorni byddai’r ‘dwr sy’n achosi melltith’ yn peri artaith (erthyliad?) ac anffrwythlonedd: ‘Bydd ei chroth yn chwyddo a’i morddwyd yn pydru, a bydd y wraig yn felltith ymhlith ei phobl’ (adnod 27). Dyma, felly, oedd yr arfer mewn achosion pan oedd gwr eiddigeddus yn amau teyrngarwch ei wraig; yr oedd y wraig yn cael ei chywilyddio’n gyhoeddus boed hi’n euog ai peidio, ond nid oes unrhyw awgrym yn Numeri 5 fod y ddeddf hon yn cael ei hymarfer os tybiai gwraig fod ei gwr yn godinebu.

Gwryw-ganolog hefyd yw’r amrywiol ddatganiadau cyfreithiol ynghylch ysgariad. Nid oedd gan wraig yr hawl i ysgaru ei gwr, ond gallai ef gychwyn y broses ‘am iddo gael rhywbeth anweddus ynddi’ (Deut. 24:1). Bu cryn drafod ynghylch union ystyr yr ymadrodd hwn. A yw’n cyfeirio at ymddygiad rhywiol neu at ryw agwedd arall, annerbyniol yng nghymeriad /ymddygiad y wraig? Yr oedd y seremoni ysgariad yn digwydd yn y cartref (Hos. 2:4f), a’r arfer oedd i’r wraig ddychwelyd at ei theulu. 

Ceir amryw ddatganiadau yng nghyfreithiau’r Hen Destament ynghylch etifeddiaeth. Nid oedd gwraig fel rheol yn derbyn etifeddiaeth gan ei theulu ei hun, oherwydd yr oedd eiddo yn cael ei drosglwyddo trwy linach gwrywaidd y teulu. Un o’r ychydig eithriadau oedd yr achlysuron hynny pan oedd tad yn marw heb adael mab yn etifedd. Dyma’r fath o sefyllfa a ddisgrifir yn Numeri 27, lle mae merched Seloffehad yn codi cwestiwn etifeddiaeth eu tad, a Duw ei hun yn datgan: ‘Os bydd dyn farw heb fab, yr ydych i drosglwyddo ei etifeddiaeth i’w ferch’ (adnod 9). Ond yn ôl yr ail naratif ynghylch merched Seloffehad, yr oedd disgwyl i’r merched briodi gwyr o dylwyth eu tad er mwyn sicrhau nad oedd yr etifeddiaeth yn cael ei throsglwyddo i lwyth arall (Num 36:6-7). Gwarchod etifeddiaeth y tad sy’n rhannol esbonio’r arfer o drefnu priodas lefiraidd rhwng dyn a gweddw ei frawd, ac er mwyn cynnal enw’r gwr cyntaf a darparu etifedd (Deut. 25:5-10; Gen. 38:8). Yn wir, nid oedd y Gyfraith yn caniatau i weddw briodi y tu allan i deulu ei gwr cyntaf. Er bod gan ddynion yr hawl i wrthod priodas o’r fath, nid oedd y weddw’n meddu’r un hawliau (fel yn achos stori Tamar, merch-yng-nghyfraith Jwda, yn Gen. 38). Ni ellid dychmygu sefyllfa mwy druenus na bywyd y weddw honno a dderbyniodd y teitl 'almanah,
 ac a osodwyd yn yr un categori â’r amddifad a’r estron (e.e. Salm 94:6; 146:9) am nad oedd ganddi wr na thad-yng-nghyfraith na mab i ofalu amdani. Nid oedd gweddw o’r fath yn meddu unrhyw fodd ar gynhaliaeth, a gwnaethpwyd erfyniadau niferus ar ei rhan mewn traddodiadau proffwydol (e.e. Es. 1:17; Jer. 7:6; Sech. 7:10).

2. Y Fam
Yn ogystal â bod yn ymgeledd a gofalu am ei gwr, canolbwynt bywyd gwraig briod yn Israel - ym mha bynnag gyfnod - oedd beichiogi a gofalu am ei phlant.
 Yn wir, yn rhinwedd eu swyddogaethau fel mamau y rhoddir amlygrwydd yn Genesis 12-50 i ffigurau benywaidd (Sara, Hagar, merched Lot, Rebeca, Lea a Rachel, eu llawforynion Silpa a Bilha, Tamar), a’r unig eithriadau yw Dina (Gen. 34) a gwraig Potiffar (Gen. 39). Fe ddatgan yr Hen Destament yn gyson mai’r fam ddelfrydol yw’r un sy’n geni a magu llawer o blant, yn enwedig meibion (I Sam. 2:7; Gen. 30:1; Salm 127:3-5; 128:3-4). Gellir casglu o’r testunau fod pwysau ar wraig ifanc i feichiogi yn fuan ar ôl ei phriodas, ac fe gredwyd fod geni plant yn ddull effeithiol o sicrhau fod y wraig yn cael ei derbyn gan ei theulu newydd. Pan fo Rebeca, gan hynny, yn gadael ei chartref er mwyn priodi Isaac, geiriau ffarwel ei thylwyth yw: ‘Tydi, ein chwaer, boed iti fynd yn filoedd o fyrddiynau, a bydded i’th ddisgynyddion etifeddu porth eu gelynion’ (Gen. 24:60). Yr oedd bod yn fam yn safle o anrhydedd o fewn y llwyth, am mai hi oedd yn sicrhau llinach gwrywaidd y teulu: ‘Wele, etifeddiaeth oddi wrth yr Arglwydd yw meibion, a gwobr yw ffrwyth y groth’ (Salm 127:3), a disgwylid i’r Israeliaid anrhydeddu eu mamau a’u tadau (Exod. 20:12; cymh. Diar 15:20; 19:26; 28:24). Y fam, yn ogystal, oedd yn diwallu anghenion cymdeithasol ac economaidd y teulu (Barn. 21:16-17); yr oedd clefydau, newyn a sychder yn peri i nifer o fabanod a phlant ifanc farw, ac felly yr oedd disgwyl i’r waig feichiogi yn aml er mwyn sicrhau dyfodol y llwyth. Ac yn ôl rhai testunau, y fam oedd â’r cyfrifoldeb o roi hyfforddiant a chyngor i’w phlant (Diar. 4:1-9; 6:20; 8:1-36). Ar ben hynny, mae’r darlun o fam yn gofalu am ei phlant ymhlith delweddau mwyaf cofiadwy yr Hen Destament: Rachel yn wylo am ei phlant (Jer. 31:15); Rispa yn galaru am ei meibion ac yn gwarchod eu cyrff rhag yr adar cyn eu claddu (II Sam. 21:8-14) a’r wraig gefnog o Sunem yn magu ei phlentyn (II Bren. 4:18-20).

Ystyriwyd diffrwythdra gwraig, fodd bynnag, fel achos cywilydd (Gen. 30:1-2, 22-23; I Sam. 1:3-7, 11), ac yn aml fe’i dehonglwyd fel arwydd o gosb neu ddiffyg ffafr gan Dduw (Gen. 16:2; 20:18; 30:26; II Sam. 6:20-23). Yr oedd diffrwythdra yn gyfystyr â dieithrwch cymdeithasol, a hyn sy’n esbonio cri Rachel i’r gwr Jacob: ‘Rho blant i mi, neu byddaf farw’ (30:1). Ond un o themau cyson yr Hen Destament yw bod Duw yn meddu’r gallu i droi diffrwythdra gwraig yn ffrwythlondeb, a’i bod hi’n mynd i eni mab a ddaw maes o law yn un o arwyr y genedl. Ymhlith y gwragedd hyn mae Sara (mam Isaac), Rebeca (mam Jacob), Rachel (mam Joseff), gwraig Manoa (mam Samson) a Hanna (mam Samuel). Mae’n drawiadol, felly, mai’r peth cyntaf - ac yn wir, yr unig beth - a ddywedir am Sara yn Llyfr Genesis yw ei bod hi’n ddi-blant (11:30; cymh. 16:1), ac y mae’n rhaid iddi lechian yng nghysgodion y naratif hyd nes i’r addewid o etifedd ei throi’n ganolbwynt y stori am ennyd. Ei gwr Abraham, fodd bynnag, sy’n derbyn addewid gan Dduw y bydd ei had ‘fel llwch y ddaear’ (12:7; 13:15-16; 15) a bod ei wraig oedrannus yn mynd i eni plentyn (17:15-22), tra bod Sara ei hun yn gorfod ymguddio a chlustfeinio wrth ddrws y babell er mwyn cael clywed y newyddion da (18:10-15). Ond ni ddylid cyffredinoli a rhagdybio mai fframwaith batriarchaidd a gwryw-ganolog sydd i bob hanesyn am enedigaeth plentyn, oherwydd mam Samson yn hytrach na’i dad Manoa sy’n derbyn newyddion gan ‘angel yr Arglwydd’ am enedigaeth eu mab (Barnwyr 13:3-5); mewn cae agored y mae gwraig Manoa yn derbyn y newyddion am yr eilwaith, a bron na ellid dehongli’r lleoliad hwn fel symbol pwerus o annibyniaeth a braint y wraig hon, symbol a saif mewn gwrthgyferbyniadllwyr â chaethiwed Sara y tu fewn i babell.
 Mewn sawl hanesyn defnyddir diffrwythdra benywaidd fel dyfais lenyddol i ddarlunio’r elyniaeth rhwng dwy wraig (Rachel a Lea, Hanna a Peninna) neu rhwng gwraig a’i llawforwyn (Sara a Hagar). Dro ar ôl tro, fe saif dwy wraig ochr yn ochr mewn naratif, a’r ddwy fel rheol yn dymuno’r braint neu’r fantais sydd ym meddiant y llall, sef mab yn achos Sara, Rachel a Hanna, ond cariad a pharch eu gwr/meistr yn achos Hagar, Lea a Peninna. Ceir darlun cyson o wragedd eraill, yn enwedig y rhai ffrwythlon, fel rhai sarhaus (I Sam. 1:6; cymh. Gen. 30:1,8), rhai oedd yn bygwth statws y wraig ddiblant (Gen. 30:15-20). Mae penderfyniad Sara i roi ei llawforwyn yn fam fenthyg i Abraham yn peri iddi golli parch Hagar (16:4: ‘aeth ei meistres yn ddibris yn ei golwg’), ond mae’r diffyg parch yn llenwi Sara â chenfigen ac yn peri iddi gamdrin Hagar a’i mab (21:1-19). Arwyddion clir yw’r enghreifftiau hyn o gecru a chystadlu o’r pwysau a roddwyd ar wragedd gan gymdeithas batriarchaidd i ddarparu etifedd. Cydiwyd yn y thema o ddiffrwythdra mewn traddodiadau proffwydol, yn enwedig ym mhroffwydoliaethau’r Ail Eseia lle disgrifir trallod y genedl ym Mabilon fel gwewyr gwraig ddiffrwyth (Es. 49:19-21; 51:1-3; 54:1-3). Ond gall anobaith droi’n fendith a chysur, ac fel yn achos Sara, mam y genedl (Es. 51:1-3), gall Duw droi caethiwed yn waredigaeth o Fabilon.

